《初住东林周太尊缪西冷过宿》
清代·成鹫

君不见日光西没月东出，大地晴阴是何物。良辰美景无二三，风雨晦明常六七。

白雪多从脑后生，青山半向尘中失。人生能得几多时，知己灯边频促膝。

我惯香山三十年，我住东林才半日。半日閒人半日忙，送往迎来非一一。

黄昏客散掩荆扉，水亭月上风萧瑟。周生缪生兴独高，出门畏与时流匹。

孤城吹角巷无人，自抱衾裯到蓬荜。相逢大笑腐儒禅，解道非心亦非佛。

殷勤留客话深宵，手拨寒灰煨榾柮。一更明月二更云，半夜雨声喧蟋蟀。

微云细雨眼前过，依旧孤光生白室。底事明明举似君，净似琉璃黑如漆。

坐到天明捲幔看，君不见月光西没日东出。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。